Diari Oficial de la Generalitat Valenciana


Sumari del DOGV 2867, del 12-11-1996 (1996/839881)

ORDRE de 26 de setembre de 1996, de la Conselleria de Cultura, Educació i Ciència, per la qual es convoca el concurs públic per a la concessió d'ajudes per a l'equipament dels serveis d'informació juvenil.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2867

Data del DOGV
:   12-11-1996

Secció del DOGV
:   ALTRES DISPOSICIONS

Número del document
:   1996/839881


Data del document
:   26-09-1996

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 26 de setembre de 1996, de la Conselleria de Cultura, Educació i Ciència, per la qual es convoca el concurs públic per a la concessió d'ajudes per a l'equipament dels serveis d'informació juvenil.   
La Llei 4/1989, de 26 de juny, de la Generalitat Valenciana, per la qual es va crear l'Institut Valencià de la Joventut com a òrgan encarregat de l'execució i la coordinació de la política de joventut a la Comunitat Valenciana, estableix, en l'article 3, com una de les funcions de dit organisme, fer arribar als joves la informació, la documentació i l'assessorament necessaris per a dur a terme les seues iniciatives i exercir els seus drets.  
A partir d'aquests drets i competències, i com a conseqüència de la necessitat d'atendre la gran demanda informativa del sector juvenil, han sorgit a la Comunitat Valenciana una sèrie d'iniciatives adreçades a cobrir aquesta demanda, per la qual cosa cal arbitrar ajudes que tendisquen a garantir que la prestació d'aquest servei al col·lectiu juvenil es realitze a la Comunitat Valenciana en condicions idònies.  
Per tot això i fent ús de les atribucions que em confereix l'article 35 de la Llei 5/1983 de la Generalitat Valenciana, de 30 de desembre, de Govern Valencià,   
Ordene  
Primer  
Es convoca concurs públic per a la concessió d'ajudes per a equipament dels serveis d'informació juvenil i s'aproven les bases per les quals es regirà, que s'inclouen com a annex I d'aquesta ordre.  
Segon  
L'import global màxim de les ajudes que es concediran serà de vint milions de pessetes (21.504.776 PTA), que s'abonaran a càrrec del capítol VII, línia de crèdit 3106, del pressupost de l'Institut Valencià de la Joventut per a 1996.  
Disposicions finals  
Primera  
Es faculta el director general de l'Institut Valencià de la Joventut perquè adopte les resolucions que calga per al desplegament i l'execució d'aquesta ordre.  
Segona  
Aquesta Ordre entrarà en vigor a l'endemà de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-se recurs contenciós administratiu, en el termini de dos mesos comptadors a partir de la data de publicació d'aquesta ordre en el Diari Oficial de la Generalitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana.  
Per a la interposició del recurs es requereix fer-ne comunicació prèvia a la Conselleria de Cultura, Educació i Ciència.  
Tot això de conformitat amb el que disposa l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 26 de setembre de 1996.- La consellera de Cultura, Educació i Ciència: Marcela Miró i Pérez.  
Annex I  
Bases de la convocatòria  
Primera. Beneficiaris  
1. Podran sol·licitar ajudes, d'acord amb el que disposa aquesta convocatòria, els ajuntaments i les associacions juvenils de la Comunitat Valenciana que disposen de Centres d'Informació Juvenil (CIJ) adscrits a la Xarxa.  
2. Aquestes entitats podran sol·licitar ajudes per a l'equipament dels seus centres o espais joves.  
Segona. Equipament  
1. Les ajudes contribuiran a l'equipament dels Centres d'Informació Juvenil o dels espais joves i cobriran la diferència entre l'aportació de l'entitat sol·licitant i el pressupost total del nou equipament, fins un màxim del 60%. Tindran preferència les peticions que tinguen com a objectiu l'equipament telemàtic i que, en els casos d'adquisició de mòdem, podrà arribar al 100%.   
Tercera. Sol·licituds  
1. Les sol·licituds es presentaran en imprès normalitzat, que facilitarà l'Institut Valencià de la Joventut i hauran d'anar acompanyades de la documentació següent:  
Ajuntaments:  
- Certificació de l'acord municipal o òrgan competent de l'entitat autoritzant la inversió que es pretèn realitzar.  
- Certificat de l'interventor municipal o del tresorer de l'entitat, on conste la part del pressupost dedicada a joventut, amb especificació dels conceptes.  
- Memòria de les activitats de l'any 1995 i infraestructures del Centre d'Informació Juvenil.  
- Programa d'actuació en matèria d'informació juvenil, i també programa d'inversions i/o adquisicions.  
- Compromís de l'entitat d'aportar la part de la inversió que no subvencione l'IVAJ.  
Associacions juvenils:  
- Estatuts de l'associació i declaració d'estar degudament constituïda i inscrita al Cens d'Associacions Juvenils  
- Memòria de les activitats de l'any 1995 i infraestructures del Centre d'Informació Juvenil.  
- Programa d'actuació en matèria d'informació juvenil, i també programa d'inversions i/o adquisicions.  
- Compromís de l'entitat d'aportar la part de la inversió que no subvencione l'IVAJ.  
Les entitats sol·licitants d'ajudes podran presentar la sol·licitud i tota la documentació requerida a la seu de l'Institut Valencià de la Joventut; a les unitats territorials de l'Institut Valencià de la Joventut d'Alacant i Castelló; a les direccions territorials de Cultura i Educació; als centres d'informació de l'Oficina d'Informació, iniciatives i Reclamacions de la Generalitat Valenciana; o per qualsevol dels procediments que estableix l'article 38.4 de la Llei de Règim Jurídic de les Administracions Públiques i del Procediment Administratiu Comú.  
2. El termini de presentació de sol·licituds serà d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana.  
3. Si les sol·licituds no reuniren els requisits i la documentació exigits en el punt 1 d'aquesta base, es requerirà l'entitat interessada perquè, en el termini de deu dies, n'esmene els defectes, tot prevenint-la que altrament se li arxivarà la sol·licitud sense cap tràmit més, segons estableix l'article 71.1 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.  
Quarta. Comissió avaluadora i resolució de la convocatòria  
1. Es crea la comissió d'avaluació per a l'estudi i la valoració de les sol·licituds presentades, integrada pels membres següents:  
- El cap del Servei de Promoció Juvenil de l'Institut Valencià de la Joventut, com a president.  
- Dos tècnics de l'Institut Valencià de la Joventut, designats pel director general.  
- Un representant del Consell de la Joventut de la Comunitat Valenciana.  
- Un secretari, amb veu i sense vot.  
La comissió elevarà una proposta al director general de l'Institut Valencià de la Joventut, que serà qui resoldrà l'adjudicació de les ajudes.  
2. La resolució d'aquesta convocatòria es realitzarà en el termini màxim de tres mesos, comptadors a partir de l'acabament del termini de presentació de sol·licituds. Contra ella podrà interposar-se recurs ordinari davant la Conselleria de Cultura, Educació i Ciència en el termini d'un mes; si no recau resolució expressa en el termini abans esmentat, s'entendrà que les sol·licituds han estat desestimades.  
Cinquena. Puntuació de les sol·licituds  
Per a la concessió d'ajudes es tindran en compte els criteris següents:  
a) S'atendran preferentment les peticions adreçades a equipament informàtic i infraestructures en comunicacions (fins a 20 punts).  
b) Serveis que presta el CIJ (fins a 10 punts).  
c) Si el servei té projecció comarcal (fins a 5 punts).  
Sisena. Justificació i pagament  
1. Les entitats a les quals s'haja concedit l'ajuda hauran de presentar, abans del 30 de novembre de 1996, els documents següents:  
a) Memòria de les activitats realitzades durant 1996.  
b) Factures de l'equipament adquirit.  
2. L'incompliment de l'obligació de justificar l'ajuda en suposarà la pèrdua del dret al cobrament.  
Setena. Obligacions dels beneficiaris  
1. Els beneficiaris de les ajudes hauran de complir les obligacions següents:  
a) Realitzar el programa subvencionat.  
b) Acreditar davant de l'Institut Valencià de la Joventut la realització del programa subvencionat, i també el compliment dels requisits i les condicions que determinen la concessió o el gaudi de l'ajuda.  
c) Comunicar les modificacions que es produïsquen en el desplegament del programa subvencionat.  
d) Admetre la presència de supervisors de l'Institut Valencià de la Joventut.  
e) Sotmetre's a les actuacions de control financer que corresponen a la Intervenció General, quant a les ajudes concedides.  
f) Comunicar a l'Institut Valencià de la Joventut l'obtenció de subvencions o ajudes per a la mateixa finalitat, procedents de qualssevol administracions o ens públics.   
g) Fer constar, en tot el material imprès que s'utilitze en les activitats corresponents, la col·laboració de l'Institut Valencià de la Joventut.  
2. Tota alteració de les condicions tingudes en compte per a la concessió de l'ajuda i, en tot cas, l'obtenció concorrent de subvencions o ajudes d'altres administracions públiques o d'ens públics o privats, podrà donar lloc a la modificació de la resolució de concessió.  
L'import de les subvencions regulades en aquest article en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'ens públics o privats, supere el cost de l'activitat que desplegarà el beneficiari.   
En aquest cas, quan la subvenció principal siga l'atorgada per la Generalitat Valenciana, procedirà el reintegrament de l'excés obtingut sobre el cost de l'activitat desplegada.